Úrbótaáætlun vegna úttektar mennta- og menningarmálaráðuneytisins á starfi leikskólans Stekkjaráss.

Áætlun að úrbótum út frá tillögum frá úttektaraðilum sem koma fram á bls. 53 og 54 í matsskýrslunni.

***Endurskoðun á stefnu og skólanámskrá m.t.t. skólastefnu sveitarfélagsins og út frá lögum og aðalnámskrá. Móta þarf aðgerða- og tímaáætluln og leggja áherslu á samvinnu allra hagsmunaaðila.***

Nú er það ekki alveg ljóst hvað er verið að meina með endurskoðun á stefnu skólans. Við vinnum eftir starfsaðferðum Reggio Emilia og við lítum svo á að það jafngildi þvi að það sé stefna skólans. Reyndar er forðast að tala um stefnu eða hugmyndafræði í Reggio og talað um sýn skólans og starfsaðferðir. Það er gert til að undirstrika það að í Reggio er skipulagið ekki fast skorðað og miðað við ákveðna uppskrift heldur leitumst við eftir því að finna okkur leiðir svo við getum sem best unnið að þeirri sýn sem við höfum í starfinu til dæmis að teknu tilliti til þess hvaða mannauð starfsfólk hefur sem vinnur í stofnuninni. Um áramót 2012 -2013 var ákveðið að hætta með stöðvavinnuna og færa okkur yfir í hópastarf. Það var gert eftir endurmat á gangi stöðvavinnunnar. Það endurmat fór fram á deildastjórafundum og hjá leikskólastjóra og aðstoðarleikskólastjóra. Erfiðlega hefur gengið að leiðbeina starfsfólki að vinna eftir aðferðum stöðvavinnunnar og þar sem ýmislegt bendir til þess að starfsfólk sem hefur litla reynslu og þekkingu á starfi með leikskólabörnum sé öruggara ef það fær að sjá um starf með ákveðnum hópi barna. Hér er alltaf hópur starfsmanna sem hefur litla sem enga reynslu af leikskólastarfi, ætlar sér ekki leikskólastarf til framtíðar og fær sér vinnu á leikskóla í eina önn, eitt ár eða tvö. Einnig er það ljóst að leikskólakennurum er ekki að fjölga á landsvísu og fjölgun fagmenntaðra leikskólakennara í Stekkjarási er hæpin nema hingað komi leikskólakennarar sem hætta hjá öðrum. Það var mat stjórnendateymisins þ.e. leikskólastjóra, aðstoðarleikskólastjóra, sérkennslustjóra og deildastjóra að forsendur fyrir stöðvavinnunni væru brostnar þar sem hópur þeirra starfsmanna sem eru að vinna hér í stuttan tíma er stór og þar af leiðandi eru starfsmannaskipti ör í þeim hópi. Einnig veikir lágt hlutfalli fagmenntaðra starfsmanna getu okkar til að vinna eftir hugmyndum stöðvavinnunnar þar sem hún krefst þjálfunar og hæfleika til að grípa hugmyndir barnanna og vinna í samstarfi við börnin að verkefnunum. Þá skiptir þekking starfsmanna á þroska barna og trú á getu þeirra sem hæfileikaríkum einstaklingum miklu máli.

Það er mat stjórnenda að „stefna“ skólans, eða sýn eins og við kjósum að kalla hana, sé góð og gild og engin ástæða til að breyta henni enda er hún opin og sveigjanleg og gert ráð fyrir að þær leiðir sem valdar eru og koma fram í skólanámskrá leikskólans séu í samræmi við lög, aðalnámskrá og stefnu sveitarfélagsins hverju sinni. Ljóst er að bregðast þarf kröftulega við þeirri staðreynd sem blasir við leikskólanum að fagmenntað fólk er og verður til næstu ára af skornum skammti og fjöldi starfsmanna sem vinnur í stuttan tíma á leikskólanum er stór hluti af starfshópi leikskólans. Þessar staðreyndir byggjast á því að nú eru fáir sem sækja í leikskólakennaramenntun og það ófaglærða fólk sem hugsar sér leikskólastarf til frambúðar er flest allt nú þegar við störf inn í leikskólunum.

Nú þegar er unnið að endurskoðun á skólanámskrá Stekkjaráss. Tíma- og verkáætlun sem miðað var við til skólanámskrárgerðar fyrir þetta skólaár var og er miðuð við þá fræðslu sem Hafnarfjarðarbær bauð/býður starfmönnum leikskólum Hafnarfjarðar uppá á sameiginlegum skipulagsdögum starfsárið 2012 til 2013. Aðgerðar og tímaáætlun um framhald:

**Maí 2013:** Kynnig á grunnþáttunum menntunar, samkvæmt aðalnámskrá leik- grunn- og framhaldsskóla, send á alla foreldra í tölvupósti og jafnframt birtist hún á facebook og heimasíðum leikskólans.

**September og október 2013:** Ítarlegri kynning á hverjum grunnþætti send í tölvupósti til foreldra. Kynning á einum og einum grunnþætti sendur vikulega og jafnóðum birtist hún á facebook og heimasíðum leikskólans.

**Október 2013: Starfsmannafundur**. Kynning á köflunum sex um grunnþætti menntunar og starfsmönnum gefin kostur á að koma með athugasemdir við þá.

**Október 2013: Skipulagsdagur**. Unnið að kaflaskiptingu skólanámskrár Stekkjaráss, það er þeim köflum sem koma á eftir köflunum um grunnþætti menntunar og ritnefnd skipuð.

**Október 2013:** Fundur með foreldraráði og þeim kynnt skólanámskrárvinnan og mótuð með þeim aðkoma þeirra að skólanámskrárgerðinni. **Sú aðkoma verður sett inn í tíma- og verkáætlunina.**

**Október 2013:** Á haustfundum með foreldrum leikskólans verður kynning á skólanámskrárgerðinni og farið yfir grunnþætti menntunar og kaflaskiptingu skólanámskrár Stekkjaráss.

**Nóvember 2013: Skipulagsdagur**. Unnið að næstu köflum í skólanámskránni og ritnefnd falið að klára þá kafla fyrir starfsmannafund í desember.

**Desember 2013: Starfsmannafundur**. Ritnefnd er með kynningu á þeim köflum sem unnið var að á skipulagsdegi í nóvember. Starfsmönnum gefst kostur á að koma með athugasemdir.

**Janúar 2014: Skipulagsdagur.** Unnið að næstu köflum í skólanámskránni og ritnefnd falið að klára þá kafla fyrir starfsmannafund í febrúar.

**Febrúar 2014:** **Starfsmannafundur**. Ritnefnd er með kynningu á þeim köflum sem unnið var að á skipulagsdegi í janúar. Starfsmönnum gefst kostur á að koma með athugasemdir.

**Febrúar 2014: Skipulagsdagur.** Unnið að næstu köflum í skólanámskránni og ritnefnd falið að klára þá kafla fyrir starfsmannafund í mars.

**Mars 2014: Starfsmannafundur.** Ritnefnd er með kynningu á þeim köflum sem unnið var að á skipulagsdegi í febrúar. Starfsmönnum gefst kostur á að koma með athugasemdir.

**Mars 2014: Skipulagsdagur**. Unnið að síðustu köflunum í skólanámskránni og ritnefnd falið að klára þá kafla fyrir starfsmannafund í apríl.

**Apríl 2014: Starfsmannafundur.** Ritnefnd er með kynningu á þeim köflum sem unnið var að á skipulagsdegi í mars. Starfsmönnum gefst kostur á að koma með athugasemdir. Skólanámskráin skoðuð í heildsinni og sett á netið á innrasvæði skólans til að hún sé aðgengileg til skoðunar og tekið verður við athugasemdum fram að starfsmannafundi í maí 2014.

**Maí 2014: Starfsmannafundur**. Skólanámskráin kynnt í endanlegri mynd.

**Maí 2014 Útgáfa nýrrar skólanámskrár.**

**Ábyrgðaraðili:** Alda Agnes Sveinsdóttir, leikskólastjóri.

***Fjölgun leikskólakennara við leikskólann.***

Það þarf að horfast í augu við það að leikskólakennurum er ekki að fjölga á landsvísu og fjölgun leikskólakennara í Stekkjarási er hæpin í náinni framtíð nema hingað komi leikskólakennarar sem hætta hjá öðrum. Við þurfum að leggja áherslu á að Stekkjarás sé spennandi staður fyrir leikskólakennara að koma að vinna á til að þeir fáu leikskólakennarar sem eru að leita sér að vinnu telji Stekkjarás vera spennandi kostur. Síðan þarf að leggja línur til framtíðar til að fjölga leikskólakennurum.

**Áætlun um aðgerðir til að laða að leikskólakennara:**

Vera með leikskólakennaranema og hlú vel að þeim.

Vera með góða heimasíðu, facebooksíðu og vekja athygli á starfi skólans í fjölmiðlum af og til.

Hvetja starfsfólk sem kemur í starf á Stekkjarás að fara í leikskólakennaranám.

Að leikskólakennarar skólans vinni með FSL og FL að gera leikskólakennarstarfið að aðlaðandi kjaralegum kosti fyrir fólk.

***Ferli um móttöku nýliða:***

Einfalda ferli um móttöku nýliða og taka tillit til í ferlinu hvort verið er að ráða starfsmann sem er að koma í tímabundna vinnu með enga reynslu, starfsmann sem er að leita sér að framtíðarvinnu eða starfsmann sem er með reynslu, menntun eða hvor tveggja.

Vera með á haustinn, þegar flestir nýjir starfsmenn hefja störf og margir af þeim með enga eða litla reynslu, stutta fræðslufundi á starfstíma í sal skólans fyrir nýliða. Vera með nokkra stutta fundi þar sem grunnfræðsla fer fram um starfsaðferðir, skyldur og réttindi starfsmanna.

***Rýna í fjarvistir starfsmanna:***

Starfsmenn leikskólans gerðu sér fjarvistaráætlun 2011, sem aðlöguð var að reglum Hafnarfjarðarbæjar vegna veikinda- og slysafjarvista haust 2012. Lögð verður áhersla að vinna samkvæmt henni.

Lögð verður áhersla á að deildarstjórar taki virkan þátt í því að unnið sé samkvæmt fjarvistastefnuninni.

**Starfsmannahandbók:**

Leikskólastjóri og aðstoðarleikskólastjóri vinna að því að setja þau drög sem til eru af starsmannahandbók í endalegt form og hún gefin út í júnilok 2013.

**Ábyrgðaraðilar:** Alda Agnes Sveinsdóttir, leikskólastjóri og Guðrún Birgisdóttir, aðstoðarleikskólastjóri.

***Símenntun starfsmanna:***

Í starfsmannasamtölum er farið yfir óskir starfsmanna um símenntun en það hefur ekki verið hægt að verða við öllum þeim óskum. Leggja þarf meiri vinnu í að kynna fyrir starfsmönnum þá fræðslu sem sveitarfélagið býður starfsmönnum og kynna betur símenntunar áætlun skólans sem stjórnendur vinna fyrir hvert ár.

***Endurmat á jafnréttisáætlun***.

Jafnréttisáætlun verður endurmetin á starfsmannafundi 8. október 2013 með tilliti til laga um jafna stöðu og jafnan rétt kvenna og karla frá 2008. Í kjölfarið verður ný jafnréttisstefna gefin út í október.

Jafnréttisáætlunin verðu kynnt á skipulagsdegi 25. nóvember 2013.

**Ábyrðgaraðili:** Alda Agnes Sveinsdóttir, leikskólastjóri.

***Samræma agastefnu***:

Agastefna Stekkjaráss er til í drögum. Starfsmannahópurinn hefur rætt ítrekað um hvort vilji sé að taka um SMT stefnu innan skólans og mjög lítill hljómgrunnur er fyrir því. Við fórum þá leið að vinna að agastefnu skólans þar sem tekið er tillit til hluta af SMT og þess stuðnings sem skólaskrifstofan býður bæði starfsfólki og foreldrum í tengslum við SMT og PMT. Agastefnan verður til umfjöllunar á skipulagsdegi 30. september 2013. Aðstoðarleikskólastjóri fullvinnur agastefnuna eftir þann 30. september og í framhaldi af því verður hún gefin út í byrjun október 2013.

Agastefnan verður svo kynnt öllum starfsmönnum á skipulagsdegi 25. nóvember 2013.

**Ábyrgðaraðili:** Guðrún Birgisdóttir, aðstoðarleikskólastjóri

***Kynna ýmsar áætlanir og gögn sem leikskólinn á og vinnur eftir:***

Á skipulagsdegi 25. nóvember 2013 verður farið yfir allar þær stefnur og áætlanir sem skólinn vinnur eftir og jafnréttisáætlun, agastefna og fjarvistaráætlun sérstaklega kynntar. Aðrar stefnur verða kynntar á starfsmannafundum á vorönn 2014 og þeim raðað niður á fundi eftir 25. nóvember. Tvær til þrjár stefnur og áætlanir verða kynntar á hverjum fundi en það fer eftir lengd þeirra og umfangi.

***Huga betur að úrbótum við framkvæmd innra mats:***

Á hverju hausti hefur komið út sjálfsmatsskýrsla þar sem settar eru saman upplýsingar um það sjálfsmat sem hefur farið fram í skólanum fyrir síðasta starfsár og einnig hefur verið mat lagt á framgang starfsáætlunar það sem af er árinu og lagt mat á hvernig við teljum að ganga muni að framfylgja starfsáætluninni út árið sem er að líða. Fram hefur komið í sjálfsmatsskýrslunni leiðir að úrbótum og þær leiðir færðar yfir í starfsáætlun fyrir næsta almanaksár. Nú hefur bærinn ákveðið að hverfa frá starfsáætlunum fyrir almanaksár og verður starfsáætlun gerð nú í vor fyrir næsta skólaár. Í tengslum við það munum við breyta uppsetningu starfsáætlunarinnar frá síðustu árum sem gerðar voru að uppskrift um árangursstjórnun og setja upp skýrari uppsetnignu á úrbótum í kjölfar mats.

***Auka vitund og þátttöku foreldra á starfi leikskólans:***

Eftir að úttektin fór fram hefur leikskólinn stofnað Facebook síðu sem birtir fréttir af starfi leikskólans og þar verða settar inn fréttir minnst einu sinni í viku. Heimasíða leikskólans verður áfram notuð og áherslur lagðar á það að vikulega komi inn forsíðufréttir og deidlarfréttir.

Tölvupóstar verða sendir á foreldra um áherslur í starfinu minst þrisvar á önn og oftar nú á næsta skólaári í tengslum við skólanámskrágerð.

Á kynningarfundi með nýjum foreldrum verður farið yfir starf skólans og þær leiðir sem foreldrar hafa til að fylgjast með starfinu.

Á foreldrafundum í októrber verður farið yfir starfsaðferðir skólans og athygli vakin á þeim leiðum sem foreldrar geta farið til að fylgjast með.

Lögð verður áhersla á að auglýsa vel þá viðburði sem eru í boði fyrir foreldra svo sem jólakaffihús í desember, morgunkaffi í apríl, foreldrafundi og foreldraviðtöl til að ná til allra foreldra.

Áfram unnið að góðu samstarfi við foreldrafélagið og foreldraráðið.